# II. ERANSKINA PROGRAMAREN EZAUGARRIAK

**1. Programaren ezaugarri orokorrak**

* 1. Ikastetxe bakoitzak proiektu bakarra aurkezten ahalko du. Alabaina, Lehen Hezkuntzako, Derrigorrezko Bigarren Hezkuntzako, Batxilergoko eta Hezkuntza Bereziko irakaskuntzak ematen dituzten ikastetxeen kasuan, onartuko da hezkuntza etapa bakoitzerako aldaera bereziak biltzen dituen proiektu bat aurkeztea.
	2. Programa bakoitza prestatzea Gorputz Hezkuntzako sailari edo arloari dagokio bakarrik; gainera, hura koordinatzeaz eta gainbegiratzeaz ere arduratuko da.

Ezinbestekotzat jotzen da programa honen eta Gorputz Hezkuntza irakasgaiaren edukien arteko osagarritasuna ezartzea eta bien arteko koordinazio tresnak sortzea. Horrela, irakasgai horren curriculum garapenari lotuko zaio programa.

* 1. Herriko udal kirolaren arduradunekin koordinatu beharko da.
	2. Aurkeztutako programak bermatu beharko du jardueren eskaintza hezkidetzako parametroen arabera diseinatzen eta antolatzen dela, eta eskaintzan hainbat jarduera txertatzen direla ikasle guztientzat, sexuaren araberako bereizketak saihestuz eta, horrela, bide emanez tipikoki “femeninoak” edo “maskulinoak” diren kirol jardueren estereotipoak apurtzeko.
	3. Aurkezten diren programek, xede eta helburuez gain, ondoko ataletan zehazten diren ezaugarriak ere bete beharko dituzte, programa motei, jarduera motei, langileei, iraupenari eta abarri dagokienez.

# 2. Programa motak eta iraupena

* 1. Motak:

|  |
| --- |
| **PROGRAMA MOTAK** |
| Goiztiarren gela (eskolarik gabeko ordutegian) |
| Jolastokia (**eskola ordutegian**) |
| Jantokia (eskolarik gabeko ordutegian) |
| Eskolaz kanpoko jarduerak –lanaldi jarraituko ikastetxeak– (**eskola ordutegian**) |
| Arratsaldeko jarduerak (eskolarik gabeko ordutegian) |

* + 1. **ESKOLA ORDUTEGIAN** garatutako programa
			- **Jolastokian.** Gutxienez 25 minutuko jolasgarai bakar batean gauzatuko da, eta astean, gutxienez, 3 egunetan.
			- **Eskolaz kanpoko jardueretan (soilik lanaldi jarraituko ikastetxeetan).** Gutxienez 45 minutuko iraupena, eta astean behin gutxienez. Jarduera hori Gorputz Hezkuntzako irakasleak eman beharko du, edo beti izan irakasle arduradun bat, *Hezkuntzako kontseilariaren azaroaren 9ko 106/2023 Foru Agindua*ren 7. artikuluak ezartzen duen bezala (foru agindu horren bidez *eskolaldi motak arautzen dira Nafarroako Foru Komunitateko lurralde-eremuan Haur Hezkuntzako bigarren zikloko, Lehen Hezkuntzako eta Hezkuntza Bereziko ikasketak ematen dituzten ikastetxeetarako*).

2.1.2. **ESKOLARIK GABEKO ORDUTEGIAN** egindako programa

* **Goiztiarren gelan** (goizean, eskolak hasi aurretik). Gutxienez 30 minutu iraunen du, eta astean gutxienez 2 egunetan eginen.
* **Jantokiko ordutegian**. Gutxienez ere 50 minutuko saiotan gauzatuko da, eta astean bitan gutxienez talde bakoitzeko.
* **Arratsaldean**. Gutxienez ere 50 minutuko saiotan gauzatuko da, eta astean bitan gutxienez talde bakoitzeko.

*Ikastetxeren batek, antolaketa-arrazoiengatik, ez baditu betetzen aurreko ordutegiak edo baldintzaren bat, txosten bat aurkeztu beharko du eskaeran, proiektua nola garatuko duen azaltzeko, ikastetxearen inguruabar bereziak kontuan hartuta.*

*Unitate kudeatzaileak aztertuko ditu txostenak, eta erabakiko du eskaera onartzen den ala ez.*

* 1. Iraupena:

Programa ikasturtean zehar garatuko da, eta gutxienez 6 hilabeteko eta gehienez 8 hilabeteko iraupena izanen du, 2025eko urriaren 1etik 2026ko maiatzaren 31ra bitartean.

Atal honetan ezarritako gutxienekoetatik beherako iraupena duten proposamenak ez dira aintzat hartuko.

# 3. Programaren edukiak: Jarduera motak

3.1 Ikastetxeak berak finkatuko du programaren barrenean dauden jarduerak egiteko ordutegia.

* 1. Jarduera guztiak ikastetxearen instalazioetan eginen dira, salbu ikastetxeak eskaini bai baina haiek aurrera eramateko berariazko instalaziorik ez badu.
	2. Programa honetan ez dira sartuko Nafarroako Gobernuak antolatutako edo finantzatutako eskola-kanpainen jarduerak, ez eta Gorputz Hezkuntza irakasgairako edo ikastetxeak programatutakoak ere, hala nola bizikleta ibilaldiak, mendi ibilaldiak, piraguismoa, abentura parkeak, Rocópolis, txangoak, etab.
	3. **PROGRAMAREN EDUKIAK.** Programak hainbat eduki izan ditzake:
1. Herri jolasak, ludikoak eta/edo jostetakoak
2. Mugimendu trebetasunak eta hautemate-mugimendu trebetasunak garatzeko jarduerak (zirkuituak, jolasak...)
3. Sormenezko jolasa eta materialarekin esperimentatzea (Lehen Hezkuntzako 1. zikloa)
4. Jolas eta kirol tradizionalak
5. Jolas kooperatiboak
6. Kirol aurreko eta/edo kirol hastapeneko jolasak (Lehen Hezkuntzako 4. mailara arte)
7. Kirolak (Lehen Hezkuntzako 5. mailan eta hortik aurrera)
8. Jolas eta kirol alternatiboak
9. Kirol egokituak
10. Gimnastika- eta zirku-trebetasunak
11. Erritmo eta gorputz adierazpeneko jarduerak
12. Fitness eta/edo egokitzapen fisikoko jarduerak
13. Ingurune naturala, orientazioa eta mendi ibiliak
14. Bestelakoak (zehaztu)

Eduki horietako bakoitzean, garatzen bada, hainbat kirol-jarduera fisiko (jostetakoak edo lehiakorrak) eta jolas eta tailerrak eginen dira, eta Vl. eranskinean (“Denbora eta jardueren deskribapena”) definituko dira. Jarduera guztiak eskola-hezkuntza eta ikasleen garapen harmonikoa osatzera bideratuko dira, kirola egiteko eta bizimodu osasungarria izateko ohiturak hartzea ahalbidetuz.

Lehiaketa ofizial arautuei edo lehendik ezarriak dauden beste programa batzuei lotuak ez dauden gorputz eta kirol jarduerak gauzatuko dira, kirol prestakuntzaren osagarri direnak, heziketaren ikuspegitik.

Planteatzen diren jarduera guztiak neskei zein mutikoei eskainiko zaizkie, eta lehentasuna emanen zaie parte-hartze ekitatiboa duten jarduerei.

# 4. Langileak.

* 1. Ikastetxe bakoitzak bere programa gauzatzeko ardura izanen du eta horretarako, behar bezala gauza dadin, beharrezko baliabideak jarriko ditu.
	2. Programa bakoitzean sartzen diren langileek honako profil hau izan beharko dute:
* **Arduraduna**: ikastetxeko Gorputz Hezkuntzako arloak edo sailak diseinatu, koordinatu eta gainbegiratuko du hezkuntza- eta kirol-programa, eta, beraz, kirol-arduradunaren edo -koordinatzailearen figurak lan horrek eskatzen duen kualifikazioa eta esperientzia izan beharko ditu, Jarduera Fisikoaren eta Kirolaren Zientzietako lizentziari edo graduari edo Gorputz Hezkuntzako aipamena duen Lehen Hezkuntzako graduari dagokionez (lehengo Gorputz Hezkuntzako Irakasletza).
* **Laguntzako langileak**: Programa gauzatzeko, Gorputz Hezkuntzako sailak edo arloak gainerako irakasleen edo ikasleen laguntza izan dezake; betiere, arduradunaren oniritzia duela.
* **Kirol-jarduera fisikoak zuzentzen dituzten langileak**. Irakasleak izan daitezke, baina kanpoko monitoreak kontratatzen badira, honako baldintza hauek bete beharko dituzte:
	1. Jarduerak zuzentzen dituzten pertsonek Nafarroan kirol lanbidean hasteko eta jarduteko apirilaren 4ko 18/2019 Foru Legean eskatzen diren kualifikazio profesionalak izan beharko dituzte. Egin beharreko lanaren araberako kualifikazioa izan beharko dute.
	2. Era berean, foru lege horretan eskatzen den lehen sorospenetako gutxieneko prestakuntza izan beharko dute, eta prestakuntza horren edukia ekainaren 15eko 63/2022 Foru Dekretuan ezarritakoa izanen da, foru dekretu horren bidez arautu baitzen Nafarroan kirol-lanbideetan jarduteko lehen sorospenetako hasierako prestakuntzaren egiaztapena.

*“Jarduerak eskolaz kanpoko ordutegian (lanaldi jarraituko ikastetxeak)” programan, jarduera horiek Gorputz Hezkuntzako irakasleak eman beharko ditu, edo beti izan irakasle arduradun bat, Hezkuntzako kontseilariaren azaroaren 9ko 106/2023 Foru Aginduaren 7. artikuluak ezartzen duen bezala (foru agindu horren bidez eskolaldi motak arautzen dira Nafarroako Foru Komunitateko lurralde-eremuan Haur Hezkuntzako bigarren zikloko, Lehen Hezkuntzako eta Hezkuntza Bereziko ikasketak ematen dituzten ikastetxeetarako).*

* 1. Programa garatu bitartean edozein zereginetan lan egiten duten langileek ez dute inolako lan-kontratu harremanik izanen Nafarroako Gobernuarekin.
	2. Programaren garapenean eginkizunen batean edo bestean aritzen diren langile guztiek Sexu Delitugileen eta Gizakien Salerosketaren Erregistro Zentralaren ziurtagiri negatiboa izan beharko dute, bat etorriz Haurrak eta nerabeak indarkeriaren aurrean osorik babesteari buruzko ekainaren 4ko 8/2021 Lege Organikoan xedatutakoarekin. 57.1 artikuluan hauxe dago ezarrita: “Adingabeekin ohiko kontaktua izatea eskatzen duen edozein lanbide, ofizio eta jardueratan sartzeko eta aritzeko, ezinbestekoa izanen dela epai irmo bidez kondenatua ez izatea Zigor Kodearen azaroaren 23ko 10/1995 Lege Organikoaren VIII. tituluan tipifikatutako sexu-askatasunaren eta sexu-ukigabetasunaren aurkako inolako deliturengatik, ez eta Zigor Kodearen VII bis tituluan tipifikatutako gizakien salerosketaren inolako deliturengatik ere. Hartara, lanbide, ogibide edo jarduera horietan hasi nahi dutenek Sexu Delituen Egileen Erregistro Nagusiaren ziurtagiri negatiboa aurkeztu beharko dute, inguruabar hori frogatzeko”.

# 5. Parte hartzaileak.

* 1. Programa ikastetxeko ikasle guztiei dago bideratua, **Haur Hezkuntzako ikasleei izan ezik**, eta ezin izanen da kirol praktikarako gaitasunetan oinarrituriko murrizketarik egin.
	2. Deialdiaren xede nagusia kontuan hartuta, ezin izanen da ikaslerik baztertu sexu, arraza, erlijio, ideologia, desgaitasun, sexu joera eta abar direla-eta, hautapen prozesuak eginez. Hori betetzen ez bada, dirulaguntza galduko da.

# 6. Instalazioak

Ikastetxea bera arduratuko da programako jarduerak gauzatzeko beharrezkoak diren instalazioak eskura jartzeaz.

# 7. Laguntza teknikoa.

Programak gauzatzeko orduan, ikastetxeek kanpoko eragileen lankidetza izan dezakete, konparazio batera: toki erakundeak, kirol federazioak, kirol elkarteak, kirol kudeaketarako enpresak eta kirol arloko beste entitate batzuk.

# 8. Osasun laguntza.

Deialdi honetan parte hartzen duten ikastetxe guztiek dagokien eskola asegurua eduki beharko dute.

Jarduera eskola-ordutegitik kanpo egiten denean, parte-hartzailearen aseguru pertsonalaren kontura izanen da osasun laguntza.